Зэнэзэпсэупсори дызэрылъэгъуат
ЦIыхур псэуху гукъэкIыжхэми къыкIэлъакIухь, куэдым уезыгъэгупсысыж теплъэгъуэ гукъинэжхэр щIэх-щIэхыурэ нэгум щызэтрихьэу. Си нобэрей тхыгъэри зытеухуар гуфIэгъуэрэ дэрэжэгъуэкIэ гъэнщIа щIалэгъуэ, студент гъащIэрщ.
СэркIэ гуимыхужщ абы и дэтхэнэ махуэри. Сыту жыпIэмэ, къыхащыпыкIащ жыхуаIэм хуэдэ ныбжьэгъуфIхэр сиIэт: Ацкъан Ирэ, Сэралъп Ирэ, КIуэкIуэ ФатIимэ, Бейтыгъуэн Дахэнагъуэ, Ганоевэ Тамарэ. Мыхэр псори Къэбэрдей-Балъкъэр къэрал университетым медицинэмкIэ и факультетым япэу, 1966 гъэм, щIэтIысхьахэм ящыщт. Сэ сыщеджэр химиемрэ биологиемкIэ къудамэрт. Си насып кърихьэкIри а хъыджэбз телъыджэхэм, хьэл-щэныфIэхэм я гъусэу зы пэшым сыщIэсын хуей хъуат. МедицинэмкIэ IэщIагъэ нэхъыщхьэ япэу ди республикэм щызэзыгъэгъуэтыну мурад быдэ зы- щIа пщащэхэр щIэныгъэхэм хуэпабгъэт, куэдми я щапхъэт. Уи щIалэгъуэм плъэгъуар зэи пщыгъупщэркъым. Иджыпстуи си нэгум щIэтщ абыхэм я дэтхэнэ- ри. Ацкъан Ирэ медучили-щэ нэужьым медфакым щIэтIысхьат. ФIы дыдэу еджэрт, гулъытэ зыхэлъ цIыхут. А зэманым Ирэ и дэлъху Руслани дигъэцIыхуат. Абы пасэ дыдэу усэ итхыу щIидзати, и шыпхъум дуней гуфIэгъуэр иIэт. КъищынэмыщIауэ, Ирэ и фIыгъэкIэ дэ зэныбжьэгъухэр щIэх-щIэхыурэ театрхэм дыкIуэ хъуат. Ди зэманым щыIа щIалэгъуалэм сыт фIыуэ яхэлъа жыIи, псори зы бынунэм хуэдэу дызэрыIыгът, зым адрейр зэригъэдэхэнымрэ зэригъэгушхуэнымрэ хущIэкъурт.
Зэман дэкIри, КъБКъУ-м медицинэмкIэ и къудамэм и деканым и къуэдзэу къытхуагъэкIуат, ныбжькIэ зэрыщIалэ дыдэми емылъытауэ,медицинэмкIэ кандидат хъуну хунэса Нэгъуей Беслъэн. Абы занщIэу ди Ирэ игу ирихьащ икIи куэд мыщIэу и ныбжьэгъухэр хьэгъуэлIыгъуэм драгъэблэгъащ. А зэманым сытыт студент тхьэмыщкIэхэм хьэгъуэлIыгъуэм яхьыфыр… удз гъагъэ Iэрамэт тIэщIэлъ ахъшэ тIэкIухэм къытху- щIэкIар. Бысымхэм гуапэу, хьэщIагъэ ини къыдахыу драгъэблэгъащ. Фызышэр машинэ 32-кIэ къэкIуат, а зэманым ар къэмыхъуа гуэрти, тфIэгъэщIэгъуэну зэпэтплъыхьырт.
Ныбжьэгъухэм ятеухуауэ сигу къэзгъэкIыжынрэ сызытепсэлъыхьынрэ си гъунэжщ. Псом ящхьэращи, илъэси 5-6-кIэ дызэгъусащ зым и жагъуэ хъун псалъэ адрейм къыжьэдэмыкIыу. Зэанэзэпсэу дызэрылъагъухэм я нэхъыбэр адыгэт, Ганоевэ Тамарэ и анэр урыст, сэ си адэр балъкъэрт, ауэ, зыми емылъытауэ, гурэ псэкIэ дызэрыIыгът, ди гуращэхэри дызыхущIэкъухэри зыт. Дэ тщIэртэкъым фыгъуэн, лъэпкъ зэхэгъэж щIын жыхуаIэр — псори дызэшыпхъут, Къэбэрдей-Балъкъэр лъахэм дрибынт, дызыхущIэкъури мамыру бэм дыхуэлэжьэнырт.
1972 гъэм КъБКъУ-м медицинэмкIэ и факультетым япэу къыщIигъэкIа гупым яхэтащ и щхьэкIэ зи цIэ къисIуа, гукъэкIыж IэфIкIэ сигу къэзгъэкIыж ныбжьэгъухэр. Абыхэм я нобэр зыхуэдэм сыщыгъуазапэу схужыIэнкъым, ауэ шэч къызытезмыхьэжыр зыщи, игъащIэкIэ си гум фIыкIэ дэтхэнэри илъынущ.
Иджыблагъэ Сэралъп Ирэ республикэ сымаджэщым нэ узыфэхэмкIэ и къудамэм зэрыщылажьэр къэсщIащ. Си нэм сэкъат иIэу абы сыздэкIуам, дуней гуфIэгъуэр иIэу сригъэблэгъащ икIи егугъупэу къызэIэзащ…
ГъащIэр гъащIэщ — цIыху къэс гъуэгу зырызыххэ хухех. Сэ шэч къытесхьэркъым адрейхэри гу хьэлэл-рэ псэ къабзэкIэ къыхаха къалэн гугъум зэрыбгъэдэтым. А дохутыр гупым илъэси 5-кIэ яхэта сэри Гундэлэн къуажэм дэт курыт школ №1-м илъэс 13-кIэ химиемкIэ щезгъэджащ, иужькIэ социальнэ лэжьыгъэм зестыжауэ нобэми абы сыпэрытщ.
Сыхуейт си щIалэгъуэр IэфI къыздэзыщIа си дохутыр ныбжьэгъухэм фIыуэ щыIэмкIэ сехъуэхъуну.
Жашуевэ Ларисэ.
Ди газетыр зи Iэпэгъу икIи щIэх-щIэхыурэ къытхуэтхэ Жашуевэ Ларисэ гукъэкIыж IэфIкIэ и гъащIэм къыхэна ныбжьэгъухэм я лъагъуэ техьащ «Адыгэ псалъэр». Ди щIэджыкIакIуэм ар и гуапэ хъуну дыщогугъ.
1. Ацкъан (Нэгъуей) Иринэ — Налшык дэт инфек ционнэ сымаджэщым и дохутырщ.
2. Сэралъп Иринэ — республикэм и клиникэ сымаджэщым щолажьэ, категорие нэхъыщхьэ зиIэ офтальмологщ, КъБР-м щIыхь зиIэ и дохутырщ.
3. КIуэкIуэ (Улымбащ) ФатIимэ — Бахъсэн щIыналъэ сымаджэщым и къудамэм и унафэщIщ, КъБР-м щIыхь зиIэ и дохутырщ.
4. Бейтыгъуэн (Къумахуэ) Дахэнагъуэ — республикэм и перинатальнэ центрым и акушер-гинекологщ, категорие нэхъыщхьэ зиIэ дохутырщ.
5. Ганоевэ(Бабаевэ) Тамарэ — Налшык дэт поликлиникэ №2-м (В. Аул) акушер-гинекологыу щолажьэ.
